Венац
<poem>
Оплео сам венац бујни
Од ружица и од лала,
И од другог шарног цвећа
Што ми га је дика дала.

Па како ли дивно мири
То премило моје цвеће!
Као да је око мене
Чаровито прамалеће.

Ој, ал’ где је рука она
Што је цвеће ово брала?
Ој, ал’ где је душа она
Што је цвеће ово дала?

У венац сам упл’о тугу,
Тугу мога срца млада,
У венац сам упл’о лишће
Свенутога мога нада.

У венац сам упл’о љубав
Тада што ће тек да свене
Кад нестане успомена,
Кад нестане младог мене...

У Черевићу, 1864.
</poem>

 Извор 
Јован Грчић Миленко: Целокупна дела'', Библиотека српских писаца, Народна просвета, стр 161-162

Јован Грчић Миленко
Поезија